

Eduskunta 2.4.2025

**Välikysymys hallituksen lisäleikkauksista soteen ja koulutukseen**

Keskustan ryhmäpuheenvuoro, kansanedustaja Jouni Ovaska

(muutosvarauksin)

**Suomalaiset ansaitsevat parempaa**

Mitä minä voin vastata, kun Ulla Ikaalisista soittaa?

Hän on itkuinen ja kertoo, että ei saanut tänäänkään tätiään hoitoon.

Täti vietiin alkuillasta keskussairaalasta terveyskeskukseen. Myöhemmin illalla hänet kotiutettiin terveyskeskuksesta yhtä huonokuntoisena.

Seuraavana päivänä tädin tila huononi. Ensihoito toteaa, että terveyskeskuksessa ei ole tilaa. Ambulanssiin ei oteta, koska hengenlähtö ei ole lähellä.

Taksinvälityskeskus Helsingissä ilmoittaa, että 120 kilometrin säteellä ei ole kyytiä.

Vajaan neljän tunnin jälkeen täti on vihdoin päivystyksessä, mutta sama kierros alkaa kohta alusta.

Mitä minä voin vastata, kun Pentti Tampereelta soittaa?

Hän murehtii, miten arjessa pärjää, kun ikäihmisten päivätoiminta Pirkanmaalla uhataan lopettaa.

Sanonko, että koeta pärjätä sillä tabletilla?

Ulla, Pentti ja sadat tuhannet muut lähi- ja peruspalveluistaan huolissaan olevat ihmiset odottavat vastauksia.

Me kysyimme sosiaali- ja terveyspalvelujen ja koulutuksen uusien leikkausten perään.

Alue- ja kuntavaalien ennakkoäänestys alkoi tänään.

Pääministeri ei pitänyt lupaustaan kertoa leikkauksista hyvissä ajoin ennen vaaleja.  Pääosa leikkauksista on edelleen pimennossa.

Ministeri Juuson mukaan päätökset on kuitenkin tehty. Miksi sosiaali- ja terveyspalvelujen leikkaukset edelleen salataan?

Sen tiedämme, että lastensuojelusta, vanhustenhoidosta ja vammaispalveluista hallitus ainakin leikkaa.

Siis kaikkein heikoimmassa asemassa olevilta ihmisiltä.

Irvokasta on, että hallitus – pääministeristä alkaen – nimittää leikkauksia ”parannuksiksi” tai ”asioiden järkevöittämiseksi”.

Kyllä leikkaus on aina leikkaus. Ei kannata vähätellä ihmisten ymmärrystä, saati huolia näin vakavista asioista.

Hallituksella oli vuosi aikaa valmistella, päättää ja julkistaa uudet leikkaukset.

Luottamusta lisäävän johtajuuden sijaan asioista tuli sotkua. Leikkauksista käytävän avoimen keskustelun sijaan saatiin salailua.

Lopulta vastuu aina on pääministerillä.

Nyt on korkea aika keskustella asioista niiden oikeilla nimillä.

Hallituksella on valta ja vastuu. Se ei voi laittaa sosiaali- ja terveyspalvelujen ongelmia hyvinvointialueiden syyksi.

Jos ja kun asioissa on korjattavaa, ne pitää korjata.

Keskusta on asiantuntijoiden tavoin esittänyt hyvinvointialueille lisäaikaa talouden tasapainottamiseen, koska nyt alueilla tehdään hallituksen politiikan vuoksi hätäratkaisuja sulkemalla terveysasemia, hoivakoteja ja vuodeosastoja.

Nämä päätökset tulevat inhimillisesti ja taloudellisesti kalliiksi pidemmällä aikavälillä.

Keskusta haluaa pelastaa nimenomaan ihmisten lähi- ja peruspalvelut ja parantaa niitä.

Siksi parantaisimme perusterveydenhuoltoa yksityisten terveysjättien tukemisen sijaan. Siksi tekisimme omalääkäreistä totta. Näin voimme lyhentää hoitojonoja, helpottaa päivystysten ruuhkia ja taata hoidon jatkuvuus.

Me lopettaisimme ”mummorallin” siirtämällä Kelan matkakorvaukset hyvinvointialueille.

Hallitus leikkaa lähi- ja peruspalveluista, koska sen talouspolitiikka on epäonnistunut. Suomen talouden on annettu syöksyä ja työttömyyden pahentua.

Kasvun edellytyksiä murennetaan arvonlisäveron korotuksilla, yrittäjien byrokratiaa lisäämällä, kotitalousvähennyksen heikentämisellä, aikuiskoulutustuen lakkauttamisella ja  vielä ammatillisen koulutuksen leikkauksilla.

Nyt koulutuksesta ollaan leikkaamassa 75 miljoonaa euroa lisää, mutta nämäkin leikkaukset salataan ihmisiltä.

Suomalaiset ansaitsevat parempaa. Suomi tarvitsee parempaa.

Hallituksen politiikka vaarantaa terveydenhoidon, ikäihmisten hoivan, koulutuksen ja muut ihmisten arjen palvelut. Siksi kannatan edustaja Heinäluoman tekemää epäluottamuslause-ehdotusta.